A Tanács 1577/96/EK rendelete
(1996. július 30.)
az egyes nagy magvú hüvelyesekre vonatkozó egyedi intézkedés bevezetéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 42. és 43. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel a 762/89/EGK rendelet [4] egyes nagy magvú hüvelyesekre vonatkozóan egyedi intézkedést vezetett be; mivel ez az intézkedés 1996. június 30-án hatályát veszti;
mivel a nagy magvú hüvelyesek, mint például a lencse, a csicseriborsó és a bükköny termesztésének fenntartása a Közösség gazdasági érdeke;
mivel az ilyen növények termelése fenntartásának célkitűzése hektáronkénti támogatás megítélésével valósítható meg; mivel a támogatást olyan szinten kell rögzíteni, amely lehetővé teszi a fent említett célkitűzés megvalósítását; mivel a hektáronkénti 181 ECU összegű támogatás mértéke kielégítő;
mivel a az egyes szántóföldi növények termelőire vonatkozó támogatási rendszer létrehozásáról szóló, 1992. június 30-i 1765/92/EGK tanácsi rendelet [5] megszorításokat határoz meg olyan területekre, ahol kompenzációs támogatás fizetendő, különösen az olajos magvak tekintetében; mivel az ilyen nagy magvú hüvelyesek termesztése életképes alternatíva, és meggátolja a kiegyensúlyozatlanságok kialakulását a Közösség piacán; mivel elkerülendő, hogy az ilyen terményeket termő területek túlzottan megnövekedjenek; mivel ez elkerülhető 400000 hektár garantált legnagyobb terület rögzítésével;
mivel a 762/89/EGK rendelet szankciókat alkalmaz az adott gazdasági évben kifizetett támogatásnál a garantált legnagyobb terület túllépésére; mivel e rendelet túllépés esetén a szankciót az aktuális gazdasági évben alkalmazza; mivel a Bizottságnak átmeneti intézkedéseket kell elfogadnia az első évben, nevezetesen 1996. július 1-jétől 1997. június 30-ig, két szankció kiszabásának elkerülése érdekében,
ELFOGADTA EZT A RENDELETET:
1. cikk
Támogatásban részesül a következő nagy magvú hüvelyesek termelése:
a) 07134090 (egyéb) KN-kódú lencse;
b) 07132090 (egyéb) KN-kódú csicseriborsó;
c) ex07139090 (egyéb) KN-kódú bükköny a Vicia sativa L. és Vicia ervilla Willd. fajokból.
2. cikk
(1) A támogatást gazdasági évenként ítélik meg az 1. cikkben említett nagy magvú hüvelyesek termelésére. A gazdasági év július 1-jétől június 30-ig tart.
A 729/70/EGK rendelet [6] 1. cikke (2) bekezdése szerinti finanszírozási rendszer keretében történő hektáronkénti támogatás iránti kérelem tárgyát képező szántóterületek nem részesülhetnek az e rendszerben elrendelt támogatásban.
(2) A 3. cikk sérelme nélkül a bevetett és betakarított terület egy hektárjára eső támogatás 181 ECU.
3. cikk
Mivel az 1. cikkben felsorolt nagy magvú hüvelyesekkel bevetett területek meghaladják a 400000 hektár garantált legnagyobb területet, az aktuális gazdasági évre szóló támogatás arányosan csökken.
4. cikk
(1) Az e rendelettel bevezetett termelési támogatás a mezőgazdasági piacok stabilizálását célzó beavatkozásnak minősül a 729/70/EGK rendelet 3. cikkének (1) bekezdése értelmében.
(2) A 3508/92/EGK rendelet [7] 1. cikke (1) bekezdésének a) pontja a következő francia bekezdéssel egészül ki:
"- bizonyos nagy magvú hüvelyesek vonatkozásában az 1575/96/EK rendeletben [8] megállapított külön rendelkezés,"
5. cikk
(1) A tagállamok legkésőbb minden gazdasági év szeptemberének 15. napjáig értesítik a Bizottságot a támogatási kérelmekkel lefedett területekről.
(2) A tagállamok legkésőbb minden gazdasági év novemberének 1. napjáig értesítik a Bizottságot azokról a területekről, melyekre támogatás fizetendő.
6. cikk
(1) A Bizottság részletes alkalmazási szabályokat állapít meg a 603/95/EK rendelet [9] 17. cikkében elrendelt eljárással összhangban. Az említett eljárás szerint a Bizottság meghatározza a garantált legnagyobb terület túllépését, és megállapít egy végleges támogatást legkésőbb a szóban forgó gazdasági év novemberének 15. napjáig.
(2) Amennyiben átmeneti intézkedések válnak szükségessé az érvényben lévő rendszerről az e rendeletben megállapítottra való áttérés megkönnyítése érdekében, azokat az (1) bekezdésben megadott eljárás szerint fogadják el.
(3) Az e rendeletben elrendelt rendszer harmadik gazdasági évét követően a Bizottság annak alkalmazásáról beszámolót készít, melyhez szükség esetén megfelelő javaslatokat csatol.
7. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet az 1996/97. értékesítési évtől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1996. július 30-án.